Papersnake/gushiwen huggingface dataset:
冬日排闷
陆游（宋代）

老欲躬耕力弗强，但应卖药似韩康。
陈编时见古成败，旧友不知今在亡。
已返山林遗世事，尚凭诗酒答年光。
此身自笑如稊米，加损宁能系太仓？
竹
董天吉（宋代）

移家徒得竹成林，老节清阴岁月深。
近日孙枝殊圣长，风天雨夜学龙吟。
黎翰林维敬席上仙人骑白鹿图歌
胡直（明代）

仆本三十六帝之外臣，好游汗漫骑赤驎。当时小仙王子晋，骖漫白鹿来相亲。

朝蹀昆丘啸阆苑，暮过员峤宿渤滨。函关青牛那比迹，洞庭黄鹤犹绝尘。

几年误落人间世，怅忆仙踪不可置。朅来黎君高堂午筵开，见画生绡宛相似。

复疑神车天上回，顿觉风马云中驶。金楼十二杳难期，空向丹青起遥思。

吁嗟黎君生长罗浮之仙标，漫鹿凌风度铁桥。笑挥百赋戏海若，怒扫千诗击山妖。

食苹已作周王客，献环身在轩辕朝。明时金门称大隐，暇日黄花喜见招。

把君之黄花，倒君之卮酒。羡君且从夔龙游，与君终作麋鹿友。

云间真侣有宿期，画上琼山仍如旧。年来蕉梦竟谁真，醉后同归无何有。
野烧
胡仲弓（宋代）

朝见樵人纵斧斤，莫看野火拥红云。
枣丛怕有芝兰种，莫把芝兰一例焚。
敬次老人即事
洪咨夔（宋代）

韶华九十恰平分，过化中存一点神。
草脱烧痕非入色，梅收花事又新人。
正襟危坐三灵会，拥鼻长谣万象宾。
酬答风光惟办此，可能春梦到天津。
和咏梅
卫宗武（宋代）

独占东风第一筹，孤芳不与众芳侔。
飘零犹待调金鼎，未逐凡花浪蕊休。
三贤堂
释居简（宋代）

弹压风烟盍鼎分，一新丹碧耀层层。异时三凤鸣还止，旧约群鸥唤得应。

船绕砌云寻水步，葑侵檐影似田塍。关心夜老梅花瘦，别有孤山树上僧。
苕川寻钱叔达不遇时叔达在闽
徐熥（明代）

我客苕川君客闽，天涯同是未归身。应知两地相寻处，俱闭閒门不见人。
杭州开元寺牡丹
张祜（唐代）

浓艳初开小药栏，人人惆怅出长安。
风流却是钱塘寺，不踏红尘见牡丹。
和胡漕斗茶分药
李复（宋代）

万里飞香入晋山，高真秘录露谈端。
春雷发地岩惊绿，夜鹤飞坛鼎转丹。
仙桂清风生两腋，玉壶五色抱神丸。
虚谈论罢无尘事，林外娟娟月半残。
水龙吟（寿游参政）
李曾伯（宋代）

岷峨寿佛东来，手移斗柄春寰宇。经纶事业，诗书流出，时为膏宇。载采三阶，炳丹一念，雍容枢辅。望岩廊风范，扬休山立，真汉相、殆天与。

国步时当如许。赖明堂、倚空一柱。苍生引领，整齐中夏，奠安西土。多士相期，直须无愧，范韩文富。且梅边一笑，春风祝公，寿介东鲁。
浮邱八景 其七 挹袖轩
黄志尹（明代）

渺渺蓬莱山，茫茫今古宙。洪厓曾否来，谩挹浮邱袖。
再和嗣首座五诗寄舒老微老 其一
李彭（宋代）

在昔董仲舒，屈身相胶西。穷经著繁露，窥园废扶藜。

而我异于是，清晨来灌畦。雨馀聊自适，微吟看断蜺。
茅山书屋为项德懋题
罗玘（明代）

满山生白茅，茅白山亦白。维翁养默惯，分与尘世隔。

拔茅覆山椒，牵萝缉茅壁。面壁梦周孔，冥心契羲画。

茅疏壁缭多，缺月瞰深夕。百年翁骨寒，山鬼夜敲石。

鼻耳真贯穿，诛茅掘遗磶。见磶如见翁，护磶如护璧。

一磶复一柱，吾当陋晋籍。
题吉知事五山图
唐文凤（明代）

平阳五山高接天，朝暮吞吐多云烟。洪荒破后知几年，丹崖翠云开金莲。

太行远起势欲骞，峨峨万仞倚不偏。下视诸峰培塿然，中原巨镇雄且专。

尧山特立可比肩，横截坤轴相牵联。幽崖砑砥留其巅，舜山罗列突在前。

七窍下瞰穷深渊，至今疑有潜蛟眠。石室空洞堪夤缘，奇怪得非神斧镌。

想初侧微躬力田，野人让畔同周旋。禹山正峙东南边，脉络直抵黄河壖。

怀襄世远思古先，众流随浚归平川。九州安奠人民全，耕有桑麻居有廛。

析城之山更蜿蜒，岩峦环拱城云坚。神汤祷旱志益虔，剪爪断发为牲牷。

五山四圣名犹传，吉侯家世人推贤。平生词翰争奇妍，红莲幕下如神仙。

遥瞻五山路绵延，结庐旧隐依林泉。故乡思念情未宣，画图不尽心拳拳。

嗟予愧乏笔如椽，为侯击节哦长篇。
商都杂兴 其一
斌良（清代）

有元拓跋旧宫庭，消尽头鹅诈马名。满目丘墟少禾黍，微茫草色接开平。
华佗墓 其一
赵公豫（宋代）

操技颇称良，全身苦不早。堪嗟魏老瞒，今亦同枯槁。
赵忠毅公铁如意歌
李宗瀛（清代）

一抹乌云净如练，中有刚肠经百鍊。逆珰铸错聚六州，愧此铮铮铁一片。

维公生值桓灵时，大柄乃为权奄持。世间万事不如意，但铸谭柄供提携。

铁花锈涩银丝细，色正芒寒廿余字。廉而不刿钩无饥，以舞以歌君子器。

当头委鬼方鸱张，五彪五虎纷陆梁。但令立仗作瘖马，肯使独角伸祥羊。

同文狱急句党起，西厂东林水火矣。椓人假子纷满庭，太息见泉转无子。

四凶未去元凶行，荷戈远戍代州城。中批空俞四害疏，外论竞重三君名。

飞狐塞西雁门北，曾伴孤忠壮行色。指挥能令天地回，掊击何当狐鼠踣。

呜呼转瞬冰山折，三尺精镠尚无缺。人间此物凡几逢，年款各异铭辞同。

好偕东方未明砚，太白睒睒悬天中。
挽范氏孺人二首
刘宰（宋代）

侍见嗟亲健，论姻动母怀。
殷勤留北棹，钉饾出东斋。
回首流年速，升堂往事乖。
遣车门外去，老泪堕宾阶。
题蓉湖春色二首 其一
候倬（清代）

衣香鬓影忆当年，老去春光孰见怜。无限深情付空色，不堪往事若云烟。

美人名士原同调，红袖青衫集一编。艳说章台新柳记，梁溪应共白门传。
挽朱侍郎
程珌（宋代）

卜宅从先垄，驾言练日良。飞盖骛玄驷，古柳被龙㡛。

按辔且徐驱，听歌薤露章。忆昔朱峰仙，浩劫思陶唐。

貂蝉换羽衣，翩然来帝旁。西车极岷峨，南佩窥潇湘。

高牙开桂林，瑞节照襄阳。多少经纶业，春风散八荒。

归来不言功，低簪鸳鹭行。一朝侍甘泉，天渥方对扬。

堂堂山立姿，九尺鬓眉苍。胡为勇不留，瑶宫去路长。

夫人有令德，威凤趣归凰。轮摩同入道，未忍遽相忘。

春天渺无际，春花堪断肠。祇今枫林岗，双玉一时藏。

西南多甘棠，日莫人凄凉。风月三千篇，烂烂光生香。

佳郎与快婿，门户未渠央。三者无一憾，呜呼公不亡。
六月二十三日纲庵携酌于元大竹林避暑以敬修韵赠纲庵
潘绪（明代）

黄尘道上绝行车，避暑时来野水涯。簟展南州徐稚榻，樽开北海邺侯家。

风情未老歌桃叶，儿子将看折桂花。更向东邻寻乐事，竹林深处最清华。
残春 其一
韦骧（宋代）

家近西湖日往还，恬然不觉到春阑。水边花发华丹尽，水面清光终未残。
拟李义山柳枝词五首 其二
陈师道（宋代）

袅袅东门柳，重重小苑花。为谁须落子，著意莫藏鸦。
鹧鸪天·清颍尊前酒满衣
晏几道（宋代）

清颍尊前酒满衣，
十年风月旧相知。
凭谁细话当时事，
肠断山长水远时。
金凤阙，玉龙墀，
看君来换锦袍时。
姮娥已有殷勤约，
留着蟾宫第一枝。
阙里随祖母程太公夫人恭迎宫辇
孔璐华（清代）

《箫韶》风暖净尘沙，缥缈炉烟吐绛霞。凤辇曾停携半袖，玉音重问赐名花。

千章宝炬春光晓，十里旌旗泗水斜。何幸随亲同被泽，皇恩优待圣人家。
老寋行
黄大受（宋代）

朔风狂惊岷峨流，帝敕云螭藩四州。
颔珠千载化老寋，一变为四鐍川键。
蚕丛簸弄几为翻，欲卷全蜀沦腥膻。
瞿塘下连沧海脉，愁积溟涨牵鳌极。
臣冰呼天下闻，快斥金翅清江氛。
连环不争万古铁，阳侯依旧千江月。
紫庭登奏尤其元，西州之功不补愆。
清源血食天地久，其於冰兮亦何有。
秋夜杂咏三首 其一
梁以蘅（明代）

久立候月出，有雨东南来。须臾天一碧，望见浮云开。
喜雨
赵抃（宋代）

火官施酷令，曦驭肆炎威。魃虐诗尝刺，巫焚礼旧讥。

神将明德诗，人用至诚祈。有幸真天与，先期不汝违。

四郊云叆叆，三日雨霏霏。色动田园喜，声无里巷欷。

终图实仓廪，已足贱珠玑。报彼民咨者，恩斯帝力归。
水调歌头·明月双溪上
佚名（宋代）

明月双溪上，胜景号金华。当年此夕，多少鸾凤杂云霞。共拥飘此倦伯，来作人间英杰，王谢旧名家。纶綍妙文采，帷幄富忠嘉。

圣天子，形梦寐。眷尤加。麒麟烟上早晚，丹陛听宣麻。鼎袖无穷勋业，岁岁薰风日永，萱秀北堂花。潋滟绮筵酒，寿算等胡沙。
次韵高子文秋尽怀归
李若水（宋代）

把酒送秋去，此怀难具陈。
十年江海梦，一几簿书尘。
自叹栖栖者，谁怜落落人。
渊明归思切，篱菊带霜新。
见曾提刑兼安抚
戴复古（宋代）

传家学术用如新，风采英英照七闽。
澄按并开都督府，平反专奉太夫人。
关河未定心忧国，麾节相仍泽在民。
闻说青云多故旧，不应久作外台臣。
训蒙绝句 其三
朱熹（宋代）

圣心端似涉修蹊，俛首无言但疾驰。学者须常存此意，自能遏绝为人私。
重会馨桂山
释文珦（宋代）

桂山吾友子，壮岁即相亲。
跌宕去鞿絷，出语必惊人。
倏尔罹世难。东西各全身。
十年不相逢，有若参与辰。
偶乘霅舟来，见翁西涧滨。
相对恍如梦，彼此白发新。
抵掌话畴昔，故情一何真。
遣我白雪章，字字无埃尘。
长歌山水中，铿鈜惊鬼神。
胡为又当别，缱绻难具陈。
风前一回首，寒波渺无津。
他时定相思，题诗附双鳞。
鹧鸪天·高杏酣酣出短墙
严仁（宋代）

高杏酣酣出短墙。垂杨袅袅蘸池塘。文鸳藉草眠春昼，金鲫吹波弄夕阳。闲倚镜，理明妆。自翻银叶炷衙香。鸣鞭已过青楼曲，不是刘郎定阮郎。
虞美人·梳楼
蒋捷（宋代）

丝丝杨柳丝丝雨。春在溟濛处。楼儿忒小不藏愁。几度和云飞去、觅归舟。
天怜客子乡关远。借与花消遣。海棠红近绿阑干。才卷朱帘却又、晚风寒。
送勋侄之官嵢峡五言五首
刘克庄（宋代）

机难下鸥鸟，察至见渊鱼。
何日抽回去，商人愿出涂。
晴溪晚眺
何谦（明代）

开向晴溪豁远眸，满江莹练自悠悠。几声渔笛烟村晚，数处芦花泽国秋。

鸦带夕阳归古堞，雁拖寒色下荒洲。欲追博望乘槎兴，万里星河有路游。
秋日晒古城
张耒（宋代）

秋日晒古城，西风振尘埃。
出门何所之，坏道连蒿莱。
飞鸣鸡犬何，破屋枯壕隈。
老圃理蔬畦，晚甲瘦未开。
输入暮出城，栖鸦一一回。
怅然心不怡，归坐劝一杯。
江雨三首
杨万里（宋代）

翡翠洲横绿锦山，真珠汁洗水精砖。
江天万景无拘管，乞与诗人塞满船。
将会梦楼于摄山道中有述
姚鼐（清代）

太平门外雨初晴，又听新蝉第一声。转毂年光逢小暑，夹衣天气似清明。

山云近作迎人态，僧院归如返舍情。未死故人重执手，举看藤杖一枝轻。
陪毛君游黄仙观
苏辙（宋代）

李叟仙居仍近市，黄公道院亦依城。
定应昔日山林地，未有今时鸡犬声。
白鹤翻飞终不返，黄冠憔悴只躬耕。
试従车骑寻遗迹，恐有居人解养生。
後死
陆游（宋代）

後死非初望，余生只自悲。
旧交孤剑在，壮志短檠知。
行步虽依杖，光阴未付棋。
为农自当力，不为学豳诗。
寓浯江识老魏秀才
丘葵（宋代）

月澹蓬门掩候虫，穷通何必问天工。
茶烹粟面粉纷纷白。灯吐天心灼灼红。
屡改新吟添砚水，密翻旧稿护窗风。
相逢莫道庞公老，览镜先惭似老翁。
好事近
李之仪（宋代）

春到雨初晴，正是小楼时节。柳眼向人微笑，傍阑于堪折。

暮山浓淡锁烟霏，梅杏半明灭。玉斝莫辞沈醉，待归时斜月。
自慨寄刘大司农信芳
缪烜（清代）

越云燕树等闲过，枉负栽培愧琢磨。怕听桓伊三弄笛，年来只自唤如何。
西施（三之二·仙吕调）
柳永（宋代）

柳街灯市好花多。尽让美琼娥。万娇千媚，的的在层波。取次梳万，自有天然态，爱浅画双蛾。

断肠最是金闺客，空怜爱。奈伊何。洞房咫尺，无计枉朝珂。有意怜才，每遇行云处，幸时恁相过。
再用前韵集句
赵必象（宋代）

少年心壮轻为客，不寄梅花远信来。
为见行舟试借问，看花出约几时回。
华亭杂感 其二
元璟（清代）

不见风流柯九思，周郎词曲惯传奇。人情未必皆如此，吾道纷然孰可为。

蹋月偶寻黄犬冢，临波难辨赤乌碑。菊花亦似多愁物，一夕催人上鬓丝。
太尉韩国文忠富公哀词
文彦博（宋代）

去年春作耆英会，一坐簪绅仰典刑。今日共嗟天不慭，惟瞻英范在丹青。
微雨催春飞红片片四首 其二
郭之奇（明代）

冲寒时一望，春色有无中。祇为枝头艳，尤怜地上红。

愁心归片片，烟景欲濛濛。不可高声叹，花知恐恨同。
挂席
周紫芝（宋代）

挂席下晴江，归从我北窗。年今真晼晚，事亦付奇厖。

酒可浇肠饮，胡谁缓颊降。买田如有路，誓欲老吾邦。
临江仙
萧萐父（唐代）

隐几维摩原未病，缪斯不必飞花。孤山风雪冷红霞。

鸡鸣难起花，牛背誓为家。

复见天心蕴梅萼，月明诗思无涯。休夸羿矢堕金鸦。

相思何处寄，雁字楚天斜。
依韵和酬王明远见寄
强至（宋代）

一日论交坐席间，肯平壮气就衰颜。
篇章漫欲窥沧海，道谊从来仰泰山。
白日声名君籍籍，青云意绪我斑斑。
元戎幕府那能久，太学诸生已望还。
弈棋绝句二首 其一
洪炎（宋代）

新秋遣闷只围棋，病不衔杯亦废诗。对局萧然两无语，个中君子有争时。
郴江百咏并序·香山寺
阮阅（宋代）

十里城南古道场，一泓寒水翠微傍。
幽人衲子时来汲，疑是山中草木香。
检覆鸡啼源还虎峰
韦骧（宋代）

到此崎岖力已疲，肩舁西去更乘危。始知不及閒人好，避险从安任所之。
幽居
戴某（宋代）

幽栖张一室，意足便为安。
片石星霜老，八窗风月寒。
已无蜗角累，自号鹿门看。
清夜谁同语，横琴试一弹。
乔村雨霁
王宸佶（清代）

夜雨新晴后，千山翠欲流。鸠呼深树里，潮落断桥头。

风定鱼浮水，烟消人倚楼。耕夫各欢忭，四野发清讴。
次韵周子问相勉求官诗
项安世（宋代）

我缨却要沧浪情，我足但可云门行。
头颅四十中底用，阿婆纵好难为新。
强涂粉笔老自愧，旋学鬓鬟梳不成。
忆初少日心自惊，蹙踏万里长风生。
昂藏天马出西极，浩荡河汉方东倾。
老矣只今无许事，菰蒲深处一鸥轻。
绍兴十年发皇太后册宝八首 其一 皇帝随册宝降殿用《圣安》。
郊庙朝会歌辞（宋代）

景祚有开，符天媲昊。诞毓圣神，是崇位号。星拱天随，祗严册宝。

还御慈宁，增光舜道。
释闷
杜甫（唐代）

四海十年不解兵，犬戎也复临咸京。失道非关出襄野，

扬鞭忽咸过胡城。豺狼塞路人断绝。烽火照夜尸纵横。

天子亦应厌奔走，群公固合思升平。但恐诛求不改辙，

闻道嬖孽能全生。江边老翁错料事，眼暗不见风尘清。
渔家傲
可旻（宋代）

日落。

四相相催生病老。死魔不定朝难保。争似寅昏持佛号。西方好。树林水鸟称三宝。

磨灭等间髭鬓皓。乐邦行计唯宜早。万亿国邦非远道。休烦恼。一弹指顷能行到。
平步楼
陈藻（宋代）

主翁面貌不堪夸，却是书中意味华。
因地成楼平似陟，开林见树直仍斜。
竟日清幽来佛寺，有时问答觉人家。
厌随权势贪情话，算杀把鸡愧满车。
丁寺丞挽词
楼钥（宋代）

严冷不可向，其中实旷然。
行藏暌素志，燕乐了余年。
鹤化人何处，鸾孤影自怜。
才高不尽用，流庆尚绵绵。
尝诸店酒醉吟二首
杨万里（宋代）

我饮无定数，一杯复一杯。
醉来我自止，不须问樽罍。
白眼望青天，青天为我开。
青天不开时，我醉眠苍苔。
和仲巽诮京尘
韩维（宋代）

轻如游泛坌如驰，朝雨才暗暮即飞。
常恐旱风增气劳，却教晴即损光辉。
衣缁京洛言何验，缨濯沧浪志尚违。
此物无情君莫诮，九衢声利走轮騑。
秋日金陵制幕书事
王同祖（宋代）

哨马纷纷一水间，渡头分戍要防奸。
可怜生计渔舟者，官给旗牌禁往还。
题何氏山阴道院
王义山（宋代）

从来道院江西好，只为涪翁遂得名。
见说何家更清甚，院中终日读书声。
白马渡
黄文琛（清代）

哀猿暝啼江上山，山雨滴绿绿满船。六月单衫坐篷底，细数雪鹭冲凉烟。

溪回柁转更清绝，谁构亭子山之颠。衰俗踵事好奇诡，曾见几人升青天。

桃花不开石门闭，杉筠长大藤钩连。琐窗朱阁梦何所，书生浪赋秋月圆。

吁嗟在昔减州税，追留白马真能贤。岁久无复记遗爱，荒唐此地夸神仙。

好风吹送不得住，我亦有累难息肩。芒鞋布袜定何日，到处自办游山钱。
乐府二章送吴景良 其二
昂吉（元代）

采采叶上莲，吴姬荡桨云满船。红妆避人隔花笑，一生自倚如花妍。

低头更采叶上莲，锦云绕指香风传。殷勤裁缝作莲幕，为君高挂黄堂边，待君日日来周旋。
题二小姬扇二首
高翥（宋代）

湘湘未识羞，独坐抱箜篌。
贪学耆婆舞，抬身拜部头。
蓟门行五首·其五
高适（唐代）

黯黯长城外，日没更烟尘。
胡骑虽凭陵，汉兵不顾身。
古树满空塞，黄云愁杀人。
天育二老禅惠示经佛偈答以十诗 其五
郑清之（宋代）

三经已是太多罗，州去休休更问婆。个里幸然无一事，何须终日把砖磨。
题曾逢原醉经堂
释德洪（宋代）

酌古有深意，开编中圣人。百家笑糟粕，六艺饮全醇。

兀若坠车适，盎如浮盏春。淳于吞一石，同味不同尘。
杨柳枝
方岳（宋代）

抝尽青青恨未消，春风一夜长新条。
多情也似相欺得，爱惹钗头翡翠翘。
八月十五日秋分是日又社
刘攽（宋代）

秋分当月半，望魄复宵中。难得良辰并，仍将吉戊同。

高楼连卜夜，浊酒任治聋。注想乘槎客，何如击壤翁。
蚕食
胡宏（宋代）

蚕食人间我厚颜，命成奇数故偷閒。
不知世上山河大，张日徘徊百水间。
论蟑螂形
贾似道（宋代）

易名宽翅号蟑螂，翅阔头尖牙用长。
身要匾摊脚要细，只许英雄三二番。
书先天秀雁图
释居简（宋代）

旧随燕燕擅周诗，海北天南却背驰。惆怅同经弗同里，好怀长似燕差池。
谢文节公号钟琴歌为吴素江明经作
于芳洲（清代）

信州兵败公潜踪，随身长物惟号钟。垂帘卜肆一再鼓，惊猿唳鹤凄心胸。

东山桐，西山梓，发露精诚声变徵，几时流转入燕京，跣足麻衣抱琴死。

沧桑变易五百年，断丝枯木若为传。自来神物久必显，岂肯灭没随秋烟。

吴君嗜古兼尚义，铭刻摩挲叠山字，解囊坏漆郁苍凉，斑斑尽是遗民泪。

遗民泪竭东海枯，冬青树老啼哀乌。请弹丞相《松风曲》，再访闽中《何氏图》。
庚戍正月十四日同友人丁晋年王蔚之谒普照塔
洪迈（宋代）

孤塔鹜霄汉，晴影金碧眩。
重来得寓目，归枕尾残汴。
缅怀何姓人，哀祷倾淮甸。
是身如皎月，有水著处现。
弹指遍大千，何止数乡县。
惟应因缘地，聊尔洪流转。
颠危悔勒马，善涉悟觅扇。
君看悔与悟，只在一转齿。
至人独何心，示此祸福变。
当知夙缘定，莫作邪道见。
哀哉众生愚，积恶稔天谴。
云何一朝急，赖此香火荐。
我来适灯夕，宝蜡明邃殿。
还揩客眼尘，重睹浮屠面。
朝来塔上铃，告我风色便。
平淮一回首，岸容失葱蒨。
次韵徐学正九日
丘葵（宋代）

秋逢重九亦将阑，换得黄花青草颜。
节物只能催我老，人生那得似云间。
有心采菊非知菊，无意看山却见山。
欲识渊明得真趣，夕阳倦鸟正飞还。
倾杯乐（散水调）
柳永（宋代）

楼锁轻烟，水横斜照，遥山半隐愁碧。片帆岸远，行客路杳，簇一愁寒色。楚梅映雪数枝艳，报青春消息。年华梦促，音信断、声远飞鸿南北。

算伊别来无绪，翠消红减，双带长抛掷。但泪眼沈迷，看朱成碧。惹闲愁堆积。雨意云情，酒心花态，孤负高阳客。梦难极。和梦也、多时间隔。
次韵曾子开侍郎话别 其一
释道潜（宋代）

二纪浮游踏世尘，贤愚了了见情真。行藏不昧如公少，细听名言实可人。
句 其一
薛奎（宋代）

囊书空自负，早晚达明君。
枫桥夜泊
陶益（明代）

姑苏船上月溶溶，独系枫桥客思浓。雁影又微江又永，寒山寥寂但闻钟。
送王给事中贤归山东
曹义（明代）

几年簪笔侍彤闱，此日承恩衣锦归。北阙辞时清漏彻，东蒙望锦白云飞。

秋晴驿路砧声远，露冷关河树影稀。悬想焚黄先垄日，森森宰木倍生辉。
观棋示友 其一
叶舒璐（清代）

花落银缸下子迟，莫将谬算费沈思。风摧一角西南急，可是推枰敛手时。
放鱼（武昌作）
窦巩（唐代）

金钱赎得免刀痕，闻道禽鱼亦感恩。

好去长江千万里，不须辛苦上龙门。
徐君德裕挽歌
李昱（明代）

徐君先裔中山人，作令来字花溪民。至元年间一大治，百里蔼蔼桑麻春。

只今相去百馀载，甘棠不伐怀其仁。乃知作善天降祯，衣冠后代何振振。

其孙德裕才卓荦，壮年谈笑红莲幕。逸气棱棱万里驹，高怀矫矫层霄鹤。

晚节无心向朝市，自识山林有真乐。杜门不复趋权豪，竟与时流如枘凿。

忽朝议事忤乡童，铄金织具婴其凶。凤阳阅岁殁王事，长淮浪险多蛟龙。

游魂欲归道路远，梧桐叶底随秋风。有子积愤填心胸，昼夜号泣呼苍穹。

几回顿绝欲俱死，身着麻衣走千里。哀声欲断楚山云，血泪应添楚江水。

艰难收骨归故乡，思欲与亲雪其耻。一日思亲十二时，夜卧慈颜梦魂里。

卧薪尝胆仇不忘，绣衣持节来东方。挥强扶弱问民苦，白笔凛凛飞秋霜。

亲仇从此获一雪，魑魅魍魉何由藏。长涂赫日屋埃黄，行行械系投边方。

乡中耆旧皆叹息，徐家孝子真难得。老夫闻之亦喜舞，为写长歌相劝激。

我歌不独誇乡闾，要使观风达宸极。君不见孝子即忠臣，会见簪缨继前泽。
和新市杂咏
赵希逢（宋代）

新诗曾寄紫云娘，异日相逢尚未忘。
料想匆匆恨离别，愁肠万缕系垂杨。
劝学
孟郊（唐代）

击石乃有火，不击元无烟。
人学始知道，不学非自然。
万事须己运，他得非我贤。
青春须早为，岂能长少年。
寄兄景祺
陈裕（明代）

东风无便寄云笺，西望关河思惘然。
白发相催年半百，清颜一别路三千。
杏花门巷听春雨，杨柳楼台倚暮烟。
征雁已还巢燕至，归期何事又空传。
陈景祺有罾字韵诗，陶南村诸公共和。
陈诗云：“雨收郊外禾千顷，潮落矶头水半罾。
”南村云：“松顶云开晴放鹤，溪头潮落晚移罾。
”嘉言云：“庭前洗竹闲留锸，池上鱼钩不用罾。
”弟裕云：“黄犊远归秋雨笠，白鱼初上晚潮罾。
”诗卷藏俞彦直家。
孔明
卫宗武（宋代）

龙卧而长吟，胸次抱奇伟。
立心不北向，特为三顾起。
曹瞒下荆州，气可吞权备。
奋袂为一出，遂成鼎足势。
忠诚以辅国，相业难拟议。
刑政能服人，怨雠至感涕。
出师陈悃款，训诰相表里。
南攻孟获平，弱出张郃殪。
司马亦严惮，甘受巾帼耻。
傥使先十年，营星未殒坠。
兴复其可期，中原安有魏。
赠南丰宰赵虚斋二章
利登（宋代）

芳鲜桃李花，烨弈春风道。
春风不可名，桃李花自笑。
人闲双睫净，玉立军峰峭。
宿钟山知觉院
李中（五代）

宿投林下寺，中夜觉神清。磬罢僧初定，山空月又生。

笼灯吐冷艳，岩树起寒声。待晓红尘里，依前冒远程。
除夕祭神
姚燮（清代）

清酒瀰瀰，神其醉止。龙云上奔，神归天门。归天门，告天帝。

帝曰嘻，降之祥，锡之瑞，毋使穷鬼与若为厉。穷鬼告退钱神来，合家稽首心颜开。

天子万寿，群生罔猜，明朝元日登春台。
次韵王秉纯投赠三十韵
高斯得（宋代）

狂客写孤愤，危词{上难下心}群憸。
秋岩露节角，春林扫稼}。
长铗剚横鳄，寸铁刳妖蟾。
赤子临横草，苍生捐盖苫。
无衣可自蔽，有突何由黔。
冽泉浸苞稂，白露摧苍蒹。
念此心怛怛，因之泪渐渐。
谁能坐扪舌，聊欲一夺髯。
百忧不易穷，千篇犹未餍。
生气凛不惫，死灰惊复炎。
敢云寡鹤唱，尚谷神龙潜。
拾遗爱薛孟，谪仙重王阎。
相邀共夜话，快读临风檐。
更阑堲频折，乐极酒屡拈。
国家正闲暇，上下方熙恬。
贾谊枉流恸，桓侯笑针砭。
无庸事吟讽，且复披湘缣。
缅怀四方美，遐想虞庭佥。
狂愚易构祸，讥刺徒招嫌。
舌出躬是瘁，戏言心如惔。
且当阮籍醉，莫待申屠箝。
及今不自悔，明神将汝殲。
之子七步才，时命三年淹。
江湖久放浪，虀盐应饫{上厌下心}。
端如伏槛虎，更似缘竿点，
匮藏玉有美，台馈金无兼。
我欲引自近，寒盟应重燖。
弁山蕨可茹，苕溪鲫堪黏。
诺金虽未坠，许剑已可觇。
从今但洗耳，水程报邮签。
送唐介谪英州
徐九思（宋代）

投荒万里岭南行，莫叩天阍诉不平。
忠谠若教无竄逐，奸邪何计竊安荣。
一封疏在铭周鼎，三黜名高重汉京。
最是中霄雷激烈，为君特地发冤声。
次韵月窗兄惜别四首 其三
陈著（宋代）

记得溪山两袂分，一溪流水落花春。青骢马上休回首，只见云山不见人。
曾缮部省中夜赏牡丹得狂字
欧大任（明代）

官阁题诗夜，重陪水部郎。花摇池槛影，酒洽竹林狂。

国色含烟紫，宫妆写额黄。月中看不足，汉署更闻香。
宣城李君尝游东湖居士之门袖诗见过次韵以谢
吕祖谦（宋代）

人生湖空古豫章，溪荪水荇换年芳。
闻风我是通家旧，觅句君犹弟子行。
须发苍浪休叹老，齿牙沆瀣尚生香。
宛陵自昔诗人国，今日谁升小谢堂。
晚渡瓜洲
严光禄（清代）

树影瓜洲渡，风光扬子津。长空孤鸟外，片席大江滨。

雾拥山藏寺，天低月近人。中流谁鼓枻，归去有渔䑳。
挽仁山杨先生
蒲寿宬（宋代）

滴尽艰难泪，肝肠铁似顽。
忍教师道绝，还向我翁潸。
命也吾何憾，天乎识固悭。
平生修洁意，千载此西山。
太行山
颜肇维（清代）

老松风折半千画，黄叶霜含秋史诗。山过孟门成二妙，不禁勒马看多时。
题滴水岩
席汝明（宋代）

塞上风埃扑眼多，飞泉欣见此岩阿。冰丝不断银潢脉，珠滴长圆月窟波。

暂转杯觞闲屈曲，忽为霖雨下霶𩃱。形容好景须诗笔，万古苍崖始一磨。
李太白古风高奇或曰能促为竹枝歌体何如戏促李歌为数章 其二
员兴宗（宋代）

天津三月桃与李，朝能断肠暮流水。绿珠黄犬悲相续，何如湖海鸱夷子。
浮海
邝露（明代）

玉树歌残去淼然，齐州九点入荒烟。孤楂与客曾通汉，长剑怀人更倚天。

晓日夜生圆峤石，古魂春冷蜀山鹃。茫茫东海皆鱼鳖，何处堪容鲁仲连。
上王通守传易数
刘学箕（宋代）

大哉皇羲古神圣，八卦始画天地辟。乾效于天坤法地，六子运用眇难测。

天理人文一宣朗，万化昭然从此出。发明荐更三圣手，动静机缄皎如日。

自从战国周纲颓，是道亦几乎暂息。汉儒众说徒专门，后世可闻无几及。

传流吾宋盛文物，学老儒宗相继述。濂溪伊洛绍韦编，数至邵公精算策。

祗今南渡九十年，统会宗元孰探赜。恭惟先生蕴其秘，口不宣言藏以臆。

愚虽不敏敢敬请，愿执门墙洒扫役。先生学识际天人，先生手提六经笔。

俯察仰观关键透，虚激寸心参太极。不鄙愚昧谓之进，启迪狂迷窥奥阈。

他年衣钵得亲传，誓言力造神明德。
桃
宋祁（宋代）

春香摇曳夏阴繁，蹊曲愔愔静可攀。
不是仙园三食罢，何缘灵核到人间。
渔父词
方岳（宋代）

沽酒归来雪满船，一蓑撑傍断矶边。
谁家庭院无梅看，不似江村欲暮天。
章令人挽诗
洪适（宋代）

肥家尊淑范，阅世悟浮沤。风棘慈颜隔，堂萱子舍忧。

六珈齐上寿，一剑跃中流。绋路倾邻曲，凄其松露秋。
寄许下前管记王侍御
谭用之（五代）

昔年南去得娱宾，顿逊杯前共好春。蚁泛羽觞蛮酒腻，

凤衔瑶句蜀笺新。花怜游骑红随辔，草恋征车碧绕轮。

别后青青郑南陌，不知风月属何人。
湖南安抚刘龙图挽词二首 其一
汪藻（宋代）

胸次光风霁月明，论文衮衮九河倾。一辞天上金銮直，再见湘南竹马迎。

梁相合图烟阁上，郑公忽去雪山轻。眼看过棹呱呱泣，谁谓衡州浪得名。
赠张炼师二首
曹勋（宋代）

护幄通明殿，仙阶贵可知。
尘凡聊混迹，功行欲康时。
明月丹崖路，秋风白玉墀。
行闻普济居，飞步万真期。
霞绮
李溥（宋代）

长空绚彩丽春熙，清旦呈祥冠日辉。初讶鲛绡横海市，还疑云锦下天机。

轻盈映水惊鱼跃，散乱随风伴鹜飞。更愿灵华成五色，为君裁剪作朝衣。
樵父词
储光羲（唐代）

山北饶朽木，山南多枯枝。枯枝作采薪，爨室私自知。

诘朝砺斧寻，视暮行歌归。先雪隐薜荔，迎暄卧茅茨。

清涧日濯足，乔木时曝衣。终年登险阻，不复忧安危。

荡漾与神游，莫知是与非。
癸酉除夕
湛若水（明代）

伊昔垂髫年，逢岁辄欢喜。喜欢将何如，数日仍屈指。

事与年侵寻，世网固缠己。物态迁性情，感节悲怀起。

四序恒不居，天地有剥否。眇兹血气躯，神理会颓圮。

四大非我物，安能保妻子。骨肉尚不顾，官爵宁久恃。

困鱼乐深渊，龌龊思脱屣。何当淩高风，采薇西山趾。
题公定兄滴翠亭
金君卿（宋代）

数岫翠岚浓欲滴，一轩静境阒无尘。
暑风满枕日高起，谁识羲皇傲世人。
翁母些
牟融（唐代）

满头华发向人垂，长逝音容迥莫追。先垄每怀风木夜，

画堂无莫彩衣时。停车遥望孤云影，翘首惊看吊鹤悲。

独有贤人崇孝义，伤心共咏蓼莪诗。
辛丑夏日闲居
归子慕（明代）

闲居不胜娱，何妨抱微疾。
长以无事心，当彼摄生术。
白日一何长，临窗坐扪虱。
饭余弄清琴，卧起展残帙。
孤云御微风，翩翩独高出。
青楼曲刘子雍胡伯清程伯羽同赋（四首）
刘炳（明代）

寒锁妆台粉怯匀，步莲金小不生尘。
径迷花雨莺莺月，枕压梨云燕燕春。
衾剩半床闲翡翠，钗分一股擘麒麟。
玉梅好似郎颜色，只见东风不见人。
予读书之室先从兄时南尝扁以绿猗今二十馀年矣感叹存殁遂成长篇
方一夔（宋代）

峨峨高山东，迢迢青溪曲。采蘅撷薜荔，结搆蜗牛屋。

中有读书堂，堂外万脩竹。错出泉石间，翛然隔尘俗。

劲刚逢干节，空洞夷齐腹。长钓横江鲸，翠立摩天鹄。

借问主人谁，彼美清如玉。瓶罂空四壁，简册富万轴。

小篆揭新扁，高步踵前躅。箨龙忽变化，遗歌焉忍续。

岁晚坐相向，此君幸予辱。荣悴纷变态，风雨寒旸燠。

春来枝叶蕃，苍璆森在目。势且干青云，肯顾凡草木。

怜渠痛洒扫，日哦三四幅。吾诗试评品，千古配淇澳。
雪后寻梅
吴晦之（宋代）

略彴溪桥小径斜，竹篱茅舍两三家。红梅似与诗人约，腊雪初消始看花。
绍兴二十八年祀圜丘 太宗皇帝位酌献用《韶安》。御制。
郊庙朝会歌辞（宋代）

丕铄帝宗，复受天命。群阴犹黩，一戎大定。奠鬯斯馨，功歌在咏。

佑启后人，文轨蚤正。
老病六言十首呈竹溪
刘克庄（宋代）

射虱心法未亲，读蝇头字不真。
顾我八十馀老，见公两三分人。
卢申之以惠山泉二斗为赠因忆南仲周友二首
强至（宋代）

旧年拂石坐松阴，曾与周郎共访寻。
沦落人间少知味，一逢瓶榼便伤心。
杜工部有同谷七歌其辞高古难及而音节悲壮可
王炎（宋代）

有弟有弟手足亲，与我鼎立成三人。
叔氏鳏居苦多病，季了宦游依旧贫。
吾兄既终弟亦逝，岁晚惸惸惟一身。
呜呼三歌兮意放，歌罢无言坐惆怅。
夜饮二首 其一
张纲（宋代）

大木千章难近用，朱弦三叹有遗音。微言欲扣会心处，浊酒不妨随意斟。
村居杂咏 其四
岑徵（明代）

老至心犹壮，年华暗里迁。频添赊酒债，不许买文钱。

住岂南村宅，耕无北郭田。歌声比金石，屡空忆前贤。
黄元生大酉山房
欧大任（明代）

藏室青冥里，云霞缥缈间。名高文苑传，书似道家山。

渟水澄为锦，疏峰曲作环。芝兰庭下满，犹待谢公还。
幽斋清兴二首 其一
叶颙（元代）

清兴正悠悠，偏欣汗漫游。乘闲登翠巘，独步访丹邱。

惯著穿云屐，频撑钓月舟。高情方浩荡，更上碍星楼。
送陈樵下第东归
黄滔（唐代）

青山烹茗石，沧海寄家船。虽得重吟历，终难任意眠。

砧疏连寺柳，风爽彻城泉。送目红蕉外，来期已杳然。
奉和御製读隋书
夏竦（宋代）

荣定诚嘉器，攀鳞属盛时。
赏劳恩特异，知足志惟熙。
壮节承昭感，崇基保燕诒。
但能思卫霍，自可比著龟。
丁卯桥
张曾（清代）

诗名直到今，桥断迹难寻。落日人独立，春风鸟一吟。

径幽苍霭积，石绝碧苔侵。惟有溪旁水，年年自赏音。
上巳日
李纲（宋代）

暮春祓禊集簪裾，锡燕昆明咏乐胥。宝马骁腾随鼓吹，綵舟曼衍戏龙鱼。

闽山放逐家何在，帝里风光乐自如。嘉节只添迁客恨，宽恩何日赋归欤。
送吴思斋甲家彻帐还新建
张天赋（明代）

乡曲斯文同气味，宦还更值是年家。君为倡道文中子，我亦知人鲍叔牙。

一贯浑融宣父妙，六经破碎汉儒差。此行细认先天信，驿路梅梢处处花。
嵩山老人告行作六偈送之
释正觉（宋代）

梦里结忧三变事，觉来还喜一成春。
莺华时节洗衰落，不信余寒犹著人。
古意
唐士耻（宋代）

天公与世人，幽明分悬隔。
无口难得言，欲言但以臆。
以臆或未喻，寄之夜檐滴。
恳款语世人，世人还不识。
朱溪臣临行再被价窃作此奉慰并以言别
释函可（明代）

两年飘泊石城东，垂死怜君病复同。穷鬼憎人寒不彻，黑貂诲盗数仍空。

家乡路远心逾苦，海角天倾恨未终。旧社梅花看欲发，一枝惆怅老西风。
折杨柳歌辞五首
佚名（南北朝）

上马不捉鞭，反折杨柳枝。
蹀座吹长笛，愁杀行客儿。

腹中愁不乐，愿作郎马鞭。
出入擐郎臂，蹀座郎膝边。

放马两泉泽，忘不著连羁。
担鞍逐马走，何见得马骑。

遥看孟津河，杨柳郁婆娑。
我是虏家儿，不解汉儿歌。

健儿须快马，快马须健儿。
跸跋黄尘下，然后别雄雌。
渡湘江吊严子陵
詹慥（宋代）

光武亲征血战回，举朝谁识渭川才。
熊罴果有周王卜，未必先生恋钓台。
次答兑峰殿干见寄
汪珍（元代）

题得新诗寄所思，从公始恨十年迟。灯残暗壁虫催织，月满空庭鹊绕枝。

客路飘零秋易感，老年情味夜偏知。江烟一舸芦花雪，还忆往年相别时。
送郭方叔南充簿
文同（宋代）

六月东山道，炎风满去鞍。
谯周之旧里，仇览此初官。
簿领无烦壅，图书好燕安。
清朝名路阔，慎勿学长叹。
观梅
方岳（宋代）

老树槎枒只一花，气条亦不放横斜。
无风无雨无烟月，独立人间莫怨嗟。
会源首座
释怀深（宋代）

高踪不负当年约，时忆翻然命驾来。世味任教甜似蜜，道心终使冷如灰。

茅茨款我三椽小，石榻缘君一笑开。倚杖春风话平昔，寄言猿鸟莫惊猜。
书灯蛾
危涴（宋代）

三生炙手权门者，此日趋炎态未除。汝自燃脐何所恨，可怜遗臭入诗书。
僧允怀惠紫竹杖
张耒（宋代）

轻坚滑泽节仍匀，上下柯山助老身。
他日天恩许归去，提携同踏故园春。
和吕守环秀堂三首
吴儆（宋代）

田家但识丰年乐，见说花城日更长。
如获从公时拄笏，尚能援笔侑飞觞。
鸡豚社瓮年年酒，柿栗顽固林树霜。
更倩渔郎问樵径，深山深处是吾乡。
冬晚对雪忆胡居士家
王维（唐代）

寒更传晓箭，清镜览衰颜。
隔牖风惊竹，开门雪满山。
洒空深巷静，积素广庭闲。
借问袁安舍，翛然尚闭关。
远意
赵蕃（宋代）

不待苍然暮色，可应万里须论。
要悟须弥芥纳，莫参云梦胸吞。
潇湘八景图为镏养愚赋 其三 烟寺晚钟
凌云翰（元代）

漠漠长烟际，钟鸣寺已昏。山僧归去晚，和月扣松门。
与僧净璋
陆九龄（宋代）

自从相见白云间，离别尝多公聚难。
两度逢迎当汝水，数年隔阔是曹山。
客来濯足旁僧怪，病不烹茶侍者閒。
不是故人寻旧隐，只应终日闭禅关。
奉和窦使君同恭法师咏高僧二首。释僧肇
慧宣（唐代）

般若唯绝凿，涅槃固无名。先贤未始觉，之子唱希声。

秦王嗟理诣，童寿揖词清。徽音闻庐岳，精难动中京。

适验方袍里，奇才复挺生。
不忍池晚游诗 其二
黄遵宪（清代）

蜃楼海气隐重城，浩浩风停远市声。四壁晚钟齐接应，分明不隔一牛鸣。
辛亥去国陈宗之胡希圣送行避谤不敢见希圣赠
刘克庄（宋代）

苛留不觉夏徂秋，甚笑周颙却效尤。
往圣明言衰戒得，先贤亦谓耄宜休。
空疏谒帝无高论，老退明农已熟筹。
惭愧二君更迂阔，远看逐客欲何求。
颂古十一首
释智鉴（宋代）

倒却门前中刹竿，全提那中涉玄端。
翻身不坐空王殿，月照千峰夜色寒。
哭方伯谟
韩淲（宋代）

平昔意翛然，闲吟肯自贤。贫应闻苦节，学亦得心传。

路滑籍溪上，草深云谷前。何时奠鸡酒，为滴到重泉。
次韵斯远同彦章见过之作
赵蕃（宋代）

昔人结交谈耳余，一朝变起肝脑涂。
吾曹结交自有道，嗜好又况子与余。
每忆见君吾里初，中间去君落江湖。
归来忽忽夏复夏，相过凡几穷朝晡。
君家仲容亦吾徒，向来亦恨天一隅。
我今借屋得近市，渠乃屏迹田间庐。
吾曹与物自多忤，颂诗读书犹论古。
君才端可供王羞，而我不足供鼎俎。
胡为爱我不弃我，匪但追随仍晤语。
南山有约不可渝，可堪旧雨连今雨。
偈倾一百三十三首
释法薰（宋代）

悉达今朝出母胎，无端满目是尘埃。
山僧倾倒西湖水，索性从头回洗回。
赠林湘
李光（宋代）

先君师建学，梅坞最交深。共探先天易，同哦正始音。

亲亡友亦尽，人古道犹今。子续通家好，遗书幸细寻。
早春越中留故人（一作早秋别卢玄休）
周贺（唐代）

此行经岁近，唯约半年回。野渡人初过，前山云未开。

雁群逢晓断，林色映川来。清夜芦中客，严家旧钓台。
胡夫人出尘庵诗四首 其三
周紫芝（宋代）

当日飞升云路赊，夫人原属旧仙家。莫将林下能诗女，轻比神仙萼绿华。
小螳蜋歌
杨万里（宋代）

清晨洗面开篷门，巨螳蜋在水上奔。
前怒两臂秋竹竿，後拖一腹春渔船。
偶然拾得破蛛网，挈取四角沉重渊。
柳上螳蜋工捕蝉，水上螳蜋工捕鱣。
捕蝉顿顿得蝉食，捕鱣何曾得鱼吃。
六艺示子聿
陆游（宋代）

六艺江河万古流，吾徒钻仰死方休。
沛然要似禹行水，卓尔孰如丁解牛？老惫简编犹自力，夜凉膏火渐当谋。
大门旧业微如绵，赖有吾儿共此忧。
寿春节进大蜀皇帝五首
贯休（唐代）

上玄大帝降坤维，箕尾为臣副圣期。岂比赤光盈室日，

全同白象下天时。文经武纬包三古，日角龙颜遏四夷。

今日降神天上会，愿将天福比须弥。

异香滴露降纷纷，紫电环枢照禁门。先冠百王临亿兆，

后称十号震乾坤。羲轩之道方为道，草木沾恩始是恩。

今以謏才歌睿德，犹如饮海妙难论。

茂祉遐宣胜事并，薰风微入舜弦清。四洲不必归王化，

一统那能计圣情。合合鼓钟膏雨滴，峨峨宫阙瑞烟横。

西逾昆岳东连海，谁不梯山贺圣明。

远人玉帛尽来归，及物天慈物物肥。春力遍时皆甲拆，

王言闻者尽光辉。家家锦绣香醪熟，处处笙歌乳燕飞。

为报蜀皇勤祷祝，圣明天子古今稀。

积劫修来似炼金，为皇为帝万灵钦。能当浊世为清世，

始见君心是佛心。九野黎民耕浩浩，百蛮朝骑日駸駸。

今朝献寿将何比，愿似庄椿一万寻。
赠诸进士
柳开（宋代）

今年举进士，必谁登高第。
孙传及孙仅，外复有丁谓。
到京见陈及，好尚同韩洎。
馆中诸仙郎，纶閤贤三字。
翰林四主人，列辟群英粹。
奔腾走大名，淜轰天邑沸。
怒浪航斯济，骏蹄御良辔。
缘险径梯空，饿肠劳填味。
我何为欣欢，名身苦将悴。
北塞绝戎勋，南荒政遭坠。
焦焦家殚穷，口众食增累。
雏豝余十辈，业学莫能器。
发白壮心衰，不觉老之至。
跼缩步九衢，羞畏同腐婢。
仰瞻尔数子，吾道终焉寄。
无为忽于予，斯文幸专继。
感事述怀五排百韵，寄家雪洲兼鹿港香邻诸友
陈肇兴（清代）

寂寞空山里，频年贼未平。何人堪寄恨，有客许陈情。

潇洒韬钤略，从容车笠盟。几回劳手札，每度讯来伻。

健笔高题凤，雄才妙赋鹦。忧时先赠策，感旧忆班荆。

鹿洞春风煖，鹅湖化雨晴。应、刘欣并世，崔、白况同庚。

我愧渊源薄，君兼器量宏。神童推李泌，师学重桓荣。

敏捷诗千首，汪洋水一泓。论文谈娓娓，剪烛漏丁丁。

骥足原空冀，鳌头屡占黉。骚场树旗鼓，艺苑奏竽笙。

早负风流目，常持月旦评。词华凌老辈，姓氏冠群英。

鹰隼终腾上，麒麟会贡京。记同千日酒，共宴五侯鲭。

学士鸬鹚杓，仙家虎兕觥。春盘登佛果，秋榼荐霜橙。

历历交游在，匆匆岁月更。那堪今契阔，还问昔通亨。

江、浙犹徵卒，潢池忽弄兵。地中吹鼓角，天上动金精。

攘攘黄巾著，纷纷白马迎。探丸搜保社，仰屋索笼。

籯校尉金争摸，蚩尤雾忽横。算缗鞭倚顿，飞槊掷孩婴。

此际萑苻盛，全家子女惊。出门长惘惘，挈眷复怦怦。

路逐羊肠转，装教马革盛。提携数书卷，跋涉万山程。

母老呼舆载，儿啼掩口绷。烧空烽焰乱，裂石火雷轰。

似狗家初破，如鱼鼎欲烹。命真微比虱，用幸免为牲。

邂逅询宗族，苍黄就父兄。卸肩行李寄，入梦鼓鼙萦。

舂赁梁鸿庑，灯移韩愈檠。菜畦分半亩，茅屋构三楹。

冷淡山藷饭，咸酸藜藿羹。米餐红粒稻，瓜摘绿匏棚。

打熟邻贻枣，尝新野送樱。消閒临晋帖，遣闷拨秦筝。

自念鸿嗷泽，曾歌鹿食苹。经纶怀郁郁，言行矢硁硁。

吞炭伺尸赵，求锥誓报嬴。万金酬士死，只手把天擎。

杀运非难挽，孤衷不易明。流离才北路，侵略遍东瀛。

各据藩篱壮，相看面目狞。假威狐反覆，倒噬獍䞴趟。

日日防追捕，村村布网纮。忧来频祝死，逃去惯藏名。

乍过东西武，旋登大小坪。角中斗蛮触，意外值蛟鲸。

八口悲为鳖，三春怕听莺。沙虫仍故垒，风鹤过新正。

虞集眠难稳，灵均放益清。苦将王命论，劝与圣人氓。

险阻尝方尽，艰难计又成。牧羊招卜式，屠狗觅荆卿。

感激根忠孝，连环仗战争。一身浑是胆，众志遂成城。

夜草陈琳檄，朝抛仲子缨。挺从抽棘制，田共荷戈耕。

不料功名际，由来祸患并。世人皆欲杀，吾道本艰贞。

饮血重交戟，飞书再建旌。丹心争一寸，白发任千茎。

验鼻诛王簿，扬鞭逐祖生。两年消浩劫，百战示先声。

捣穴空蝼蚁，焚林走鹿麖。伫看收剧孟，直可族庞萌。

黑闼擒于党，黄巢戮以甥。妖星随箭落，猛虎下车撄。

况尔参帷幄，当今仰国桢。运筹高管、乐，投笔得韩、彭。

王俭芙蓉府，条侯细柳营。众芳虽落寞，松树自峥嵘。

乐府氍毹唱，饶歌敕勒赓。遥知书露布，定许赋从征。

夫子方当路，迂儒幸不坑。风尘谁物色，瓦釜竞雷鸣。

薄俗惂淫甚，么魔恶贯盈。武夫多不法，文士例相轻。

咄咄书殷浩，悠悠厌祢衡。田园皆荡析，台榭已全倾。

贫极抛乡井，饥来卖鼎枪。产空前日破，棋是别人赢。

科第成风汉，衣冠变老伧。呼冤多杜宇，医妒少鸧鹒。

赠缟惭悬磬，投桃愧报琼。敢吟一千字，为表寸忱诚。

颜色梁间认，肝肠笔下呈。向阳葵脉脉，求友鸟嘤嘤。

河鲤期烧尾，繇龙望点睛。愿言崇竹帛，早晚扫欃枪。
孙若望谢珙县归过访话旧有感
戴鉴（清代）

剑阁连云入梦劳，十年重见意萧骚。破巢似我空三匝，愁鬓看君有二毛。

不负家风存旧笏，得归宦海息惊涛。通门老友无多在，往事闲追首漫搔。
诗一首
张卿（宋代）

小小园林矮矮屋，一日房钱一贯足。
官至正郎子读书，一妻一妾常和睦。
连州钟乳石歌
徐琪（清代）

连州钟乳天下奇，阴崖千尺俱倒垂。苔须藓发界飞瀑，如鸟浴羽毵缡襹。

星精月魄互激射，露华雨液融胎胚。琅玕束笋箨悬处，瞿昙闭目香定时。

饥鹰渴骥不一致，蜂房燕垒相偎依。蛟潭旧友颇识面，绉瘦亦觉殊端倪。

菖蒲紫茸缀瑶草，岁久石骨同拄支。叩之清声夺琴筑，雁柱欲合银笙吹。

乃知珊瑚出海底，亦似荇藻纷涟漪。年深宝气自吞吐，遂与玉色争琼瑰。

瀛台旧有木变石，褒咏曾贲天章诗。小臣侍从托史馆，至妙每觉难管窥。

观此始信造物巧，意匠不到皆天机。比来高谈侈格物，烹炼霜霰如饧饴。

五金八石别寒燠，黄埃青澒衡铢锱。岂知大地不爱宝，信手结撰凭取携。

巨灵太华拟议耳，女娲戏补谁见之。我今一拳置碧盎，十洲三岛含须弥。

放颠几欲傲海岳，秀采亦复争仇池。殷雷前山乍振响，呼吸如有烟雾随。

夜深蜗篆竞出没，科斗如黍皆文螭。子厚欲乞定不与，稚川相访或见贻。

莫教煮食同芝蕤，雪窦中有颔下骊。采之欲佐轩辕玑，万国土照红尘微。

心情当与成连移，水仙一曲波湿衣。
偈颂一百四十一首
释师范（宋代）

纵无所畏，说大脱空。
虽有希求，辨最上供。
和元常侍除浙东留题
路贯（唐代）

谢安致理逾三载，黄霸清声彻九重。犹辍珮环归凤阙，

且将仁九到稽峰。林间立马罗千骑，池上开筵醉一钟。

共喜甘棠有新咏，独惭霜鬓又攀龙。
简复斋陈寺丞子表夫知丞并呈真西山
王迈（宋代）

复斋吾之师，高山俨标致。仆尝函丈间，乞得四箴字。

及来仕京华，登门愿受记。复斋首肯之，赠言简而毅。

杀身可成仁，舍生甘取义。此生尚可轻，圭黍眇爵位。

仆退书之绅，隽永言有味。充员京兆幕，万一可行志。

赧颜斥吏胥，冷眼视权贵。婉婳孤无朋，旁观辄相忌。

朝肆缉缉谗，暮遭申申詈。圣主初临轩，不才叨考试。

诸贤惮生语，一律爱软媚。我喜众所惊，人取我必弃。

间有植私恩，了不恤公议。枘凿不相投，罟擭焉得避。

襆被去候潮，襁褓有幼稚。少需辰之良，解缆辞清渭。

邂逅复斋子，入京方卸辔。为言东湖上，英才日以萃。

穷伊洛渊源，传紫阳位置。要使莆三邑，薰为善良地。

仆也间斯言，归心生两翅。平生真西山，赤心爱善类。

诲我以沉潜，意同言小异。二公负名节，可望不可企。

勇退在盛年，高卧看儿戏。我行拜二公，颜面傥无愧。

作诗欠硬语，呈似贤昆季。谨勿示他人，恐为吾党累。
偈倾一百六十九首
释智朋（宋代）

齐进退，正纪纲。
提向上事，建光明幢。
送穷
石延年（宋代）

世人贪利意非均，交送穷愁与底人。
穷鬼无归于我去，我心忧道不忧贫。
夏晚初霁南省寓直用馀字（时兼尚书郎节度判官）
厍狄履温（清代）

薄宦因时泰，凉宵寓直初。沉沉仙阁闭，的的暗更徐。

霁色连空上，炎氛入夜除。星回南斗落，月度北窗虚。

待漏残灯照，含芳袭气馀。寐来冠不解，奏罢草仍书。

幕府惭良策，明曹愧散樗。命轻徒有报，义重更难疏。

燕厦欣成托，鹓行滥所如。晨趋当及早，复此戒朝车。
西岩寺六题 其三 看泉台
郭祥正（宋代）

溪源深几里，绝壁泻惊湍。欲识下岩处，请君台上看。
送丁子植
叶适（宋代）

婉娈好少年，忆昨十五余。
割慈避父母，逊志亲师儒。
已上破荒第，犹勤未见书。
平生烟雨外，秋浦荷菼初。
属官号高士，议政关惨舒。
吟情且勿放，民隐谅少摅。
清平乐
周紫芝（宋代）

东风庭户。红满桃花树。准拟踏青南陌路。双凤绣鞋新做。

秋千月挂黄昏。画堂深掩朱门。立尽花阴归去，此时别是销魂。
去岁秋初抵鮀江，今仍客游至此，思之怃然 其一
丘逢甲（清代）

琴剑萧然尚客游，海天容易又经秋。渡江人物消沉尽，谁识当时第一流？
又次程嘉定三首
洪咨夔（宋代）

车骑空朔庭，楼船下东瓯。
风雪闹鹅鹜，壮士得志秋。
青萍玉櫑具，白马金络头。
赋君古战场，鬼哭燐火愁。
元戎得君来，如得范庆州。
厨酒不待熟，夜半呼兵篘。
君言蜀赤子，风雨寒飕飗。
愿为大芘屋，莫作偏重舟。
元戎一笑领，君更三日留。
吾闻喜不寐，好善天下优。
红梅
林青莲（清代）

换却冰魂月魄胎，丹心一点逐春台。疏枝彷佛红霞遏，密蕊依稀绛雪堆。

映日只疑花是锦，迎风始悟有香来。自从林逋留情去，尽染相思血泪开。
北山登高
喻良能（宋代）

九日红茱紫菊催，相携缓步上飞来。酒酣便有龙山趣，不用重寻戏马台。
送监作院潘供备 其二
邹浩（宋代）

飘飘雅致孰如君，旋辟西轩置酒樽。振木岂惟闻白雪，断缨仍许醉黄昏。

长亭风顺已言别，小圃春回空自繁。惆怅潜斋不知处，何年携手却重论。
元日含元殿下立仗丹凤楼门下宣赦相公称贺二首
杨巨源（唐代）

天垂台耀扫欃枪，寿献香山祝圣明。丹凤楼前歌九奏，

金鸡竿下鼓千声。衣冠南面薰风动，文字东方喜气生。

从此登封资庙略，两河连海一时清。

临轩启扇似云收，率土朝天剧水流。瑞色含春当正殿，

香烟捧日在高楼。三朝气蚤迎恩泽，万岁声长绕冕旒。

请问汉家功第一，麒麟阁上识酂侯。
望夫石
薛师石（宋代）

望夫一望几千年，苍藓何曾似翠钿。
却春春深更风雨，满身吹泪使人怜。
题安定张使君
韦庄（唐代）

器度风标合出尘，桂宫何负一枝新。成丹始见金无滓，

冲斗方枝剑有神。愤气不销头上雪，政声空布海边春。

中兴若继开元事，堪向龙池作近臣。
将赴阌乡灞上留别钱起员外
卢纶（唐代）

暖景登桥望，分明春色来。离心自惆怅，车马亦裴回。

远雪和霜积，高花占日开。从官竟何事，忧患已相催。
净慈寺火灾
释道济（宋代）

无名一点起逡巡，大厦千间尽作尘。
非是我佛不灵感，故要楼台一度新。
荷叶杯
周之琦（清代）

忘了梅花憔悴。乡思。休更托微波。翠禽枝上好音多。

无奈客愁波。

闻道章台人去。飞絮。风影太天斜。乱红门径闹蜂衙。

门外是谁家。
次韵元舆临汀书事三首 其一
郭祥正（宋代）

福抚开山罢戍兵，我朝仁泽始流行。岚烟蒸湿同梅岭，地脉逶流接赣城。

花木藏春先腊拆，儿童要寿半岩名。如今太守真黄霸，里巷歌谣善治声。
赠医博士范心斋
舒岳祥（宋代）

疾病之所生，风寒燥湿毒。
浸淫侵臓腑，脉络起丝粟。
有药所不攻，鍼砭功始录。
有如龙潜见，岩穴通隐伏。
又如善用兵，洞窟皆驱逐。
毛皮与腠理。一二数可烛。
刺俞已及髓，投穴不中肉。
春回九地底，冰崖芽众绿。
范子故书生，於此见也独。
十年从良师，神秘卷箧椟。
我疑秦卢扁，垣墙能外瞩。
又疑华佗子，披臓先剖腹。
范生何大奇，方书可无读。
我老目已昏，烦君为濯涤。
更阅十年书。细字蝇头黑。
与子作佳传，当与太史续。
海天吟阁二首 其二
施策（明代）

投绂归来掩故庐，避嚣又卜水云居。石坛致爽稐清梵，高塔凌空逼太虚。

迹隐不嫌人境接，心闲自觉世情疏。相过尽日同欢笑，何事逃名学溺沮。
南乡子
萧廷之（宋代）

生甲更生庚。此是丹头切要明。药嫩采来归土釜，前烹。文赋刚柔次第行。

片饷结丹成。沐浴防危更守城。到此不须行火候，持盈。火若加临必定倾。
颂古二十五首
释崇岳（宋代）

出水何如未出水，莲花荷叶有来田。
定光金地遥招手，智者江陵暗点头。
谢惠楮衾
艾性夫（元代）

厚於布被拥公孙，清似荷衣伴屈原。
卷送春云香入梦，剪成秋水淡无痕。
五更葭琯嘘寒谷，一榻梅花近雪村。
直作黄紬纹锦看，日高睡稳不开门。
二月梅
李龙高（宋代）

明知身是雪霜姿，瘦骨棱棱不入时。
但得春风盈宇宙，老翁也要逐儿嬉。
开先寺留呈山鸣和尚
陈子升（明代）

招提经林麓，不觉过桥来。赑屃兼山负，虹蜺落涧开。

衣摊春草染，杖发暝钟催。未敢酬言语，山阳有殷雷。
杨柳
曹豳（宋代）

春至风花各自荣，就中杨柳最多情。
自从初学宫腰舞，直至飘绵不老成。
颂古一百则
释正觉（宋代）

收把断襟喉，风磨云拭，
水冷天秋。锦鳞莫谓无滋味，
钓尽沧浪月一钩。
移居铁城贻友人二首 其一
伍瑞俊（明代）

驰驱别丘壑，太息问孤城。地水师中吉，天山咸五贞。

寻源虽未逮，择里幸同声。相见为欢日，差忘离乱情。
和武宣徽陕楼晚望有怀旧游
宋祁（宋代）

陕楼重倚望轩城，百感中来久未平。
屈指疑迁饶岁月，逼身添重许功名，
飞觞置酒高阳兴，旧树攀条司马情。
昔日使君今上将，请看前后万犀兵。
书云林画林亭远岫
吕敏（明代）

忆过梁溪宅，于今向廿年。
赋诗清珣阁，试茗惠山泉。
夜雨牵离梦，春云黯远天。
乡情与离思，看画共茫然。
绮罗香 媚夜香深，嬉春梦短，依依揽袂，奚复为情。
姚燮（清代）

绮夕埋愁，佳春殢醉，客思又消多许。杨柳才青，便有莺栖燕住。

楼一角、三面花藏，帘半卷、二更月度。拨兰篝、香酽如云，管他天际有风露。

犀卮琼液正满，堪听筝弦变响，暗挑离绪。杜宇催人，烟外鹁鸪催雨。

把心头、万种悲欢，了眼底、片时侬汝。解缠腰、半摺罗巾，染将啼泪去。
恨菊
李贽（明代）

不是先生偏爱菊，清霜独有菊花开。
满庭秋色无人见，敢望白衣送酒来。
贼退后答黄德兆先生谈兵
王世贞（明代）

淮海帆樯破浪舒，几家新月怨离居。绿林自是无殊相，黄石今离有秘书。

屈指风尘荣宠后，侧身天地战争馀。知君早晚吟梁甫，抱膝谁堪问草庐。
遣兴
喻良能（宋代）

昔忝郡文学，今为宗子师。
政怀三釜乐，那复四愁诗。
时服光摇目，香秔滑溜匙。
唯应讲风雅，傥可解人愿。
闲居日有幽事戏作
周文璞（宋代）

竹暗僧窥户，莎寒鹤上厅。
壁悬陈处士，屏帖少微星。
垒甓为蔬圃，埋盆学蓼汀。
自知痴得计，常用醉为醒。
野客兼称仆，幽禽代作伶。
浴凫翻落磵，斗雀堕空庭。
算数推三甲，防身召一丁。
案头松叶响，墙角柚花馨。
梵庋堆书笈，醪罂隐粟瓶。
茅茨隐烟雨，鸡犬也忘形。
访杨船山道中迷涂和王元思韵
何基（宋代）

审问方知道，冥行易失岐。每因贪径捷，多致落嵚巇。

浪谓途言惑，先由己意移。知津要端的，直造始无疑。
过白沙竹枝歌六首
杨万里（宋代）

绝壁临江千尺余，上头一径过肩舆。
舟人仰看瞻俱破，为问行人知得无。
枳儿岭
彭兆荪（清代）

飞梁绕修蛇，怪石劈鬼斧。人声出天脊，马足洞山腑。

直下皆悬厓，决决暗泉吐。千年閟顽阴，有眼孰敢俯。

路穷见斜径，峰转得小聚。户稀常断炊，烟淡不成缕。

荒祠两三间，白日惨墙土。败佛无全身，貌与树争古。

残魂吊天骄，畏路避渴虎。凄唱山雀吟，前峰仍午午。
上洛都文太尉二首 其二
刘挚（宋代）

诏书新出未央宫，始识谋深别有功。就第愿陪唐九老，临轩方册汉三公。

翩翩雏凤仙山上，两两阶星祖帐中。贵齿尚贤圣朝事，可须归兴羡冥鸿。
朔斋竹溪盛称鉴台李君谈天小诗戏赠
刘克庄（宋代）

品题经二紫薇公，携袖中诗访老农。
远祖似曾为藏史，前身莫便是淳风。
自怜槁木灰生意，绝怕菱花照丑容。
但愿海乡鱼稻熟，耄夫不复问穷通。
次韵王性之题筱丛枯木
张元干（宋代）

荦确有岱华势，轮囷无斤斧痕。
我来翻君古锦，老眼洗尽眵昏。
凯歌十首呈贾枢使
刘克庄（宋代）

将谓长淮已荡平，岂知什堑又颠坑。
从今莫近他城子，怕有南人夜斫营。
自衡至永舟中杂咏 其一
戴文灯（清代）

合江亭前滩水平，临烝城下峭帆行。晚风催送津鼓急，枝上昏鸦寒作声。
挽奉议刘公度四首
陈棣（宋代）

英誉当年蔼上庠，谈经肯羡解颐匡。
才高不第空嗟惜，一命聊为末路光。
扫花游 其二 初春江上载酒，有怀
易顺鼎（清代）

断云做暝，正水驿无花，画船来悄。雪残未扫。看阊门半掩，那知春到。

久欠西施，莫共吴王斗草。系孤棹。叹人远五湖，归雁都杳。

心事空缥缈。对残霸宫城，旧家池沼。追游趁早。画十年影事，东风吹帽。

江上初梅，笑我垂垂欲老。暮寒峭。问青篷载愁多少。
送南华张主簿改承县
徐铉（宋代）

适去庄生邑，还临孔父乡。
仍闻旧隐处，近在武夷傍。
道气年长度，儒风日以光。
何时看解组，归去事仙方。
偈颂一百零二首
释慧远（宋代）

梦魂飞锡下天台，疑是佗方酬供来。
石室乍归於雾冷，海山风月满楼台。
赵埠口
叶承宗（清代）

长堤密柳板桥连，红蓼花中系钓船。渔父狂歌归酒市，高竿挂网夕阳边。
题项羽庙三首之三
贺铸（宋代）

三户睢盱竟破秦，君王武略世称神。
途穷一夜无遗恨，挈首殷勤予故人。
和彦正居士见寄并勉定兄及再和梦石 其一
释慧空（宋代）

学道穷年无寸勋，忘机似可置鸥群。谩劳长者开青眼，送与高岩卧白云。

机钝莫酬摩诘问，鼻端终待郢人斤。归来不寐思君语，落涧寒泉深夜闻。
采石四咏 其二 袁宏
杨杰（宋代）

袁郎风格抗浮云，咏史高吟世未闻。乘月泛江今古有，不知谁是谢将军。
学诗
高斯得（宋代）

燕说谈古书，六籍无诗如。
彼序鬼一车。毛郑贲其须。
古今几大儒，亦复鼓应桴。
历年二千余，耳目为所驱。
卓哉紫阳朱，订顽砭其愚。
俗说力扫除，沙沉得简珠。
士惑真难祛，于今道犹孤。
高叟一鄙夫，服肤与世殊。
在天悬方诸，如闻叹起予。
胡穆秀才遗古铜器，似鼎而小，上有两柱，可以覆而不蹶，以为鼎则不足，疑其饮器也，胡有诗，答之
苏轼（宋代）

只耳兽齧环，长唇鹅擘喙。三趾下锐春蒲短，两柱高张秋菌细。

君看翻覆俯仰间，覆成三角翻两髻。古书虽满腹，苟有用我亦随世。

嗟君一见呼作鼎，才注升合已漂逝。不如学鸱夷，尽日盛酒真良计。
楼上会友述怀
王珪（宋代）

烟城疏雨隔斜阳，一上危楼睇大荒。
原宪自贫非苦病，次公未饮已多狂。
江帆来往年光度，驿堠东西客意长。
最爱南朝风物好，醉魂常梦水云乡。
俚言四首哭挽黻廷四哥大人 其二
孙曰秉（清代）

妙技牛刀擅，交章鹗荐频。神君名不忝，良牧政常新。

岳岳峨峰峙，迢迢锦水春。至今遗爱在，颂德遍州民。
客怀柬龚定庵舍人 其二
魏源（清代）

长安都会地，车马万阗咽。所喧本非我，城市如山泽。

入门纷书册，出门耽水石。苦乐虽殊途，同为物所役。

何如掩一关，虚室中宵白。劳劳啼夜乌，夜静未遑息。
送任白甫孝廉应试
王弘诲（明代）

揭竿趣灌渍，所得仅鲋鲵。小说干县令，大达亦已迂。

东海有大干，奋鬣扬其鬐。白波荡若山，燀赫千里披。

何人具六物，临渊空自嗤。吾闻任公子，天钩蹲会稽。

向来苦何得，旦旦常垂缁。一朝大干来，蹈没离腊之。

得食惊属厌，浙东遍苍梧。小大固有适，穷通亦其时。

笑彼轻才士，浪苦徒奚为。
拈花寻放处西林鄂公句也为下转语率成四章 其四
候钧（清代）

拈花寻放处，珍重为名花。恰好无多地，吾生自有涯。

敢因私雨露，随分到清华。寄语花前客，妍媸莫漫加。
送中岩立上人还皋亭山
李龏（金朝）

少年如玉在缁林，此去皋亭落叶深。寺近海门潮上处，水中孤月是禅心。
寄题宣和重楼合喜图 其一
郑真（明代）

乌雀春喧喜事重，天香国色倚东风。宫车北望滦阳去，锦绣繁华一梦中。
长相思 其一 秋词
熊琏（清代）

蓼花秋。荻花秋。白露苍葭秋梦幽。秋江天际流。

风飕飕。雨飕飕。吹彻关山笛里愁。夕阳人倚楼。
中秋诸子雨集迟祝生不至赋以示嘲
胡应麟（明代）

天际轻阴绕画楼，渌波俄涨大堤头。清秋漫忆乘查去，尽夜何妨秉烛游。

殿闭长生收月影，园荒独乐罢风流。无媒一睹嫦娥面，正为阳台雨色留。
庭下养三鸳鸯忽去不反戏为作诗
宇文虚中（宋代）

先生久忘机，为尔虞矰缴。一朝长羽翮，万里翔寥廓。

谁信恶沟鸱，忽作华表鹤。岂无三玉环，遗音嗣黄雀。
和人无题（二首）
王逢元（明代）

晴绽东墙杏子红，露溥南内牡丹承。
丛恩未必因词客，捐宠何劳怨画工。
独听远鸡啼晓月，几随孤燕领春风。
琐窗寂寂眠初定，梦见笙歌在别宫。¤
题潘少白诗
舒岳祥（宋代）

海飓既过天泬寥，瓦檠弄焰静自摇。
特山吟稿适在案，读罢不知山月高。
早从唐体入圆妥，更向派家事掀簸。
尽囊六卷要我删，子自得之何秘我。
燕骑纷纷尘暗天，少陵诗史在眼前，
我才衰退空茫然。君能於此更著力，
唐体派家俱可捐。
愿学继休期登高以病不至
谢铎（明代）

咫尺登临路未通，百年能几啸歌同。兴犹未败催租雨，病忽先惊落帽风。

怅望祗应惭地主，遭逢何故怨天公。定知不负青山约，黄菊秋深正满丛。
真三段
贾似道（宋代）

紫头青项有毛长，金翅生来肉带苍。
两腿圆长班白色，红牙一对没人当。
初夏行瀛鄚之野
杜堮（清代）

一辞解犊馆，言访峭帆亭。九野望中尽，三山何处青。

日高闻雉乳，雨过带龙腥。去去鲈鱼后，蒹葭正满汀。
投知己
秦韬玉（唐代）

炉中九转炼虽成，教主看时亦自惊。群岳并天先减翠，

大江临海恐无声。赋归已罢吴门钓，身老仍抛楚岸耕。

唯有太平方寸血，今朝尽向隗台倾。
全州吕农簿挽诗三首
方回（元代）

谁实柄咸淳，无君欲不臣。
举朝皆谄子，此老独全人。
去国獒频嗾，居村虎自驯。
伤心诸狎客，容易竟亡陈。
送韩临亨提举
吕本赴（宋代）

君有千里行，我独留此居。君行赴何许，沅江隔重湖。

我留此山赴，欲去尚踌躇。沅江道里僻，罢民待君苏。

君亦怜其民，湿沫勤喣濡。凉风促君旆，小雨膏君车。

渐去嚣尘远，及此夏景初。野色望行路，东门初首涂。

风土日已好，谁能怀旧庐。举手谢拘束，有若纵壑鱼。

路逢旧交游，相见问何如。道我且贫病，因风时寄书。
癸未大礼庆成锡宴
童轩（明代）

蓬莱阁下庆成时，佳气葱葱霭玉墀。千载风云光禄宴，两轮日月太常旗。

香飘黼扆瞻龙御，乐奏箫韶听凤仪。青琐小臣无寸补，载歌天保祝皇釐。
送印禅师赴雪窦二首 其一
周孚（宋代）

拍板门槌且罢休，又将竿木向何州。瘦藤去处君知否，袖有黄巢折剑头。
满江红（和虞土胥·惠生日）
魏了翁（宋代）

月上南箕，还认得、去年星历。知谁把、一天星象，荡摩朝昔。若使平生浑自弃，如今老大何嗟及。更年来、偏得钝工夫，蹉跎力。

溪瘴碍，蛮烟隔。穹壤断，江山窄。纵燕巾滥宝，楚山囚玉。小小穷通都未问，忍闻同气相煎急。诵虞郎、百字短长诗，忧何极。
山居自遣
杜荀鹤（唐代）

茅屋周回松竹阴，山翁时挈酒相寻。
无人开口不言利，只我白头空爱吟。
月在钓潭秋睡重，云横樵径野情深。
此中一日过一日，有底闲愁得到心。
梦王箬林先生
赵青藜（清代）

束发识君名，少长识君书。识君官给谏，得罪江干居。

江干日无事，愈复究虫鱼。人閒得片纸，珍似《兰亭》初。

健笔既凌云，清肠甘野蔬。寂寞谢冠盖，潇洒理耕锄。

我生实已晚，天涯窃绪余。忽得营营路，告我以君庐。

扣门欣题鸟，转盼失庭除。邻鸡催月上，惆怅趣巾裾。
盖郎中惠诗有二强攻一老不战而胜之嘲次韵解
黄庭坚（宋代）

诗翁琢句玉无瑕，淡墨稀行秋雁斜。
读罢清风生麈尾，吟余新月度檐牙。
自知拙学无师匠，要且强言遮眼花。
笔力有余先示怯，真成句践胜夫差。
次韵康庆之题予桐江诗卷
方回（元代）

小儒百窘似贫户，薪及扅襦作褌。
梓泽珊瑚许窥否，未多玉璞与金浑。